RESOLUTION TRUFFET AF DEN BLANDEDE KOMMISSION EF/EFTA "FÆLLES FORSENDELSE"

af 2. december 1999

om reformen af den fælles forsendelsesordning

(2000/C 42/04)

DEN BLANDEDE KOMMISSION -

som henviser til konventionen af 20. maj 1987 om en fælles forsendelsesprocedure(1), og

som tager følgende i betragtning:

(1) Den fælles forsendelsesprocedure har for såvel erhvervslivet som toldmyndighederne udviklet sig til et uundværligt handelspolitisk instrument, der bidrager til at fremme og administrere den stærkt stigende internationale varehandel. Denne procedure, hvorefter varer kan transporteres mellem Fællesskabets toldområde og EFTA-landene med et minimum af formaliteter, idet opkrævning af told og nationale afgifter for disse varer udsættes, har vist sig at fungere.

(2) På grund af den stadig stigende trafik, der skyldes globaliseringen og åbningen af grænserne til de central- og østeuropæiske lande, og den forventede udvidelse af den fælles forsendelsesprocedure til at omfatte endnu flere central- og østeuropæiske lande vil denne procedure blive stadig vigtigere i fremtiden. På nuværende tidspunkt behandler landenes toldmyndigheder hvert år ca. 20 millioner forsendelsesekspeditioner alene på grundlag af administrative enhedsdokumenter.

(3) Den fælles forsendelsesprocedure er blevet misbrugt af internationale kriminelle organisationer, først og fremmest i forbindelse med følsomme varer, navnlig højtbeskattede som cigaretter, alkohol, kød, mælkepulver, sukker mv., der transporteres ad landevej.

(4) På grund af problemerne med svig er der truffet særlige foranstaltninger, der allerede har gjort erhvervslivet og toldmyndighederne langt mere bevidste om risiciene og bidraget til at begrænse misbruget af den fælles forsendelsesprocedure.

(5) Med de mangler, der har kunnet konstateres i forbindelse med den praktiske anvendelse af den fælles forsendelsesprocedure, er det imidlertid nødvendigt, på trods af de foranstaltninger, der allerede er truffet, konsekvent at videreføre reformen af den fælles forsendelsesprocedure.

(6) De forslag, som Kommissionen har fremsat med udgangspunkt i sin handlingsplan om forsendelse i Europa(2),

udgør det væsentlige grundlag for de foranstaltninger, der skal træffes for at sikre en mere effektiv afvikling af og kontrol med forsendelsesekspeditionerne.

(7) På baggrund af de erfaringer, der allerede er gjort i forbindelse med gennemførelsen af handlingsplanen, og for at tage hensyn til den blandede kommissions vedtagelse af den del af forsendelsesreformen, der vedrører det nye datamatiserede forsendelsessystem (NCTS), som er genstand for afgørelse nr. 1/1999(3) og nr. 2/1999(4), bør det defineres nøjere, hvor der skal sættes ind både lovgivningsmæssigt og operationelt og med indførelsen af edb i forsendelsesprocedurerne, så der snarest muligt kan gøres yderligere konkrete fremskridt og det for alle lande.

(8) Både af hensyn til erhvervslivet og toldmyndighederne bør reformen af den fælles forsendelsesprocedure i videst muligt omfang foregå parallelt med reformen af proceduren for fællesskabsforsendelse.

(9) Ændringer af lovbestemmelserne for disse meget forskellige områder bør bygge på en grundig analyse af de faktiske forhold og de nye betingelser, og der må tages hensyn til de praktiske erfaringer, der er gjort. Generelt bør kvaliteten af de ændrede bestemmelser have førsteprioritet.

(10) De operationelle foranstaltninger, der er iværksat, nødvendiggør en yderligere konsekvent fælles indsats, hvis det mål, der er fastsat i handlingsplanen, skal kunne nås.

(11) Der må hurtigst muligt indføres edb i den fælles forsendelsesprocedure i alle lande -

BEKRÆFTER

at den fælles forsendelsesprocedure er af afgørende betydning for tilvejebringelsen af en effektiv erhvervsstruktur i Europa, og at det derfor bør sikres, at den fungerer effektivt i et sikkert og kontrollerbart miljø,

NOTERER MED TILFREDSHED

at der er gjort væsentlige fremskridt, navnlig på det lovgivningsmæssige område, med reformen af den fælles forsendelsesprocedure. I den forbindelse tager den blandede kommission til efterretning, at arbejdsgruppen snart vil være færdig med sit arbejde med en anden vigtig del af reformen, som indgår i udkast til afgørelse nr. 1/2000 (fælles forsendelse) og afgørelse nr. 1/2000 (forenkling af formaliteterne i samhandelen).

UNDERSTREGER NØDVENDIGHEDEN AF

snarest muligt at vedtage ovennævnte udkast til afgørelser, om nødvendigt ved skriftlig procedure, for at sikre, at de kan anvendes inden for de fastsatte frister.

ER ENIG OM

- at reformen af den fælles forsendelsesprocedure skal tjene til at sikre, at den fortsat kan være et instrument til fremme af den grænseoverskridende varehandel, og at den er et tilstrækkeligt sikkert system til udsættelse af afgiftsbetalingen, så forebyggelsen og bekæmpelsen af svig kan fortsætte,

- at reformen af den fælles forsendelsesprocedure skal videreføres under skyldigt hensyn til erhvervslivets synspunkter ved at gennemføre lovgivningsmæssige og harmoniserede operationelle foranstaltninger samt en hurtig indførelse af edb i alle de lande, hvor den fælles forsendelse er gældende, for at sikre en ensartet anvendelse af ordningen fra erhvervslivets og toldmyndighedernes side,

- at der må træffes de nødvendige lovgivningsmæssige foranstaltninger og ensartede operationelle foranstaltninger under hensyn til, hvor hastende de hver især er, for at sikre en ensartet anvendelse af de relevante bestemmelser fra erhvervslivets og toldmyndighedernes side.

OPFORDRER

- arbejdsgruppen til under hensyn til ovennævnte mål hurtigt at videreføre reformen af den fælles forsendelsesprocedure sammen med landenes toldmyndigheder og efter høring af erhvervslivet, og i den forbindelse bør foranstaltningerne til sikring af en ensartet anvendelse af forsendelsesreglerne og en snarlig indførelse af de nødvendige lovændringer tillægges en særlig vægt,

- landene til aktivt at yde deres bidrag til reformen af den fælles forsendelsesprocedure, idet de tager skyldigt hensyn til erhvervslivets synspunkter ved:

- fortsat at prioritere reformen af den fælles forsendelsesprocedure,

- at træffe passende operationelle foranstaltninger for at sikre, at den fælles forsendelsesprocedure fungerer efter hensigten,

- at træffe de nødvendige foranstaltninger for at sikre en hurtig indførelse af edb i den fælles forsendelsesprocedure.

(1) EFT L 226 af 13.8.1987, s. 2.

(2) Meddelelse fra Kommissionen til Europa-Parlamentet og Rådet med titlen "En handlingsplan for forsendelse i Europa - En ny toldpolitik" (EFT C 176 af 10.6.1997, s. 3).

(3) EFT L 65 af 12.3.1999, s. 50.

(4) EFT L 119 af 7.5.1999, s. 53.